  Анжелика Тихонова корреспондент 2021-тӥ арын Удмуртиын етӥн будэтӥсьёслы 89 миллион 800 сюрс манет висъяны чаклало, со кылем арынлэсь 29 миллион 600 сюрс манетлы тросгес. Та арлы валтӥсь ужпумъёс - ӟечлыко урожай басьтон но кунгож сьӧры вузаны котонизированной етӥнлэсь нырысетӥ партизэ дасяны. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Удмуртиысь кивалтэтлэн тӧроезлэн воштӥсез – гурт возёсъя но сиён-юонъя министр Ольга Абрамова етӥн будэтӥсьёс пуктэм ужпумъёссэс быдэстозы шуыса осконзэ вераз но элькунысьтымы предприятиос выль субсидиос вылэ но оскиськыны быгато шуыса пусйиз. Мон туж оскисько, етӥн будэтӥсьёсмы ужпумъёссэс быдэстозы. Нырысь ик со удысын та дырозь утиськем ужпӧр инъетэз утён понна кулэ. Етӥн будэтӥсь но сое сэстӥсь предприятиослы вузпӧр дунын вузам вуззы вылын коньдон басьтыны но етӥн поттонэз табыш сётӥсь уровене вуттыны сётыны Ольга Абрамова, Удмуртиысь кивалтэтлэн тӧроезлэн воштӥсез –гурт возёсъя но сиён-юонъя министр 2020-тӥ арын сямен ик коньдонэз кык ӧръя сётозы – етӥнлэсь вуз поттӥсь предприятиосты выльдыны но кизён-аран ужъёс нуыны (гектарлы 10 сюрс манет лыдъяса) 2021-тӥ арын етӥнэн 5 сюрс 670 гектар музъемъёсты кизьыны чаклало. Со кылем арынлэсь 400-лэсь уно гектарлы тросгес. Нош бусыосысь оглом 4 сюрс тонна буртчин басьтыны малпало. Ӟечлыксэ но кылем арынлэсь улӥе лэзёнтэм понна тыршо (2020-тӥ арын оглом 3 сюрс 300 тонна етӥн аразы, гектарысь 7 центнер усиз). Туэ етӥнэз элькунысьтымы тямыс ёросъёс кизёзы. Та удысэз азинтӥсь гурт возёсъёс борды выль фермер возёсъёс итӥськозы. Тужгес трос етӥн котьку сямен Юкаменск ёросын кизёзы – туэ 1 сюрс 885 гектаре. Ватсалом, кӧня ке арзэ ини элькунысьтымы етӥн будэтӥсьёс вуззэс кунгож сьӧрысь басьтӥсьёслы кулэ ӟечлыкозь вуттон бордын тыршо. Кылсярысь, 2019-тӥ арын Юкаменск ёросын нырысьсэ етӥнэз турназы. Тодэ вайытом, кылем арын етӥнэз укмыс ёросъёс кизизы вал.  Тегъёс: Ижкар Удмуртия гуртвозёс кизён гуртвозёсъяминистерство етн  